CELEX: 62010CN0118
Language: mt
Date: 2010-03-03 00:00:00
Title: Kawża C-118/10: Rikors ippreżentat fit- 3 ta’ Marzu 2010 — Il-Kummissjoni Ewropea vs Il-Kunsill tal-Unjoni Ewropea

1.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/35
            
         Rikors ippreżentat fit-3 ta’ Marzu 2010 — Il-Kummissjoni Ewropea vs Il-Kunsill tal-Unjoni Ewropea
   (Kawża C-118/10)
   2010/C 113/54
   Lingwa tal-kawża: l-Ingliż
   
      Partijiet
   
   
      Rikorrenti: Il-Kummissjoni Ewropea (rappreżentanti: V. Di Bucci, L. Flynn, K. Walkerová, A. Stobiecka-Kuik, aġenti)
   
      Konvenut: Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni 2009/991/UE (1) tal-Kunsill, tas-16 ta’ Diċembru 2009, dwar l-għoti ta’ għajnuna mill-Istat mill-awtoritajiet tar-Repubblika tal-Latvja għax-xiri ta’ art agrikola bejn l-1 ta’ Jannar 2010 u l-31 ta’ Diċembru 2013;
            
         
               —
            
            
               tikkundanna lill-Kunsill tal-Unjoni Ewropea għall-ispejjeż.
            
         
      Motivi u argumenti prinċipali
   
   Billi adotta d-deċiżjoni kkontestata, il-Kunsill qaleb id-deċiżjoni tal-Kummissjoni li tirriżulta mill-proposta għal miżuri xierqa tal-punt 196 tal-Linji Gwida tal-2007 dwar is-settur agrikolu u l-aċċettazzjoni bla kundizzjoni tagħha min-naħa tal-Latvja, li tobbliga lil din tal-aħħar sabiex, sa mhux iktar tard mill-31 ta’ Diċembru 2009, ittemm l-iskema ta’ għajnuna eżistenti għall-akkwist ta’ artijiet agrikoli. Billi invoka ċirkustanzi eċċezzjonali, il-Kunsill fil-fatt awtorizza lil-Latvja sabiex iżżomm din l-iskema sa meta l-Linji Gwida tal-2007 dwar is-settur agrikolu jiskadu fil-31 ta’ Diċembru 2013. Iċ-ċirkustanzi mressqa mill-Kunsill sabiex jimmotiva d-deċiżjoni tiegħu, mhumiex manifestament ċirkustanzi eċċezzjonali tali li jiġġustifikaw id-deċiżjoni adottata, u ma jqisux id-deċiżjoni tal-Kummissjoni dwar din l-iskema. Insostenn tar-rikors għal annullament tagħha, il-Kummissjoni tqajjem erba’ motivi:
   
               (a)
            
            
               L-ewwel nett, hija tqis li l-Kunsill ma kellux il-kompetenza biex jaġixxi taħt it-tielet paragrafu tal-Artikolu 108(2) TFUE peress li l-għajnuna li huwa approva kienet għajnuna eżistenti li l-Latvja kienet ikkommettiet ruħha li ttemm sal-aħħar tas-sena 2009, meta aċċettat il-miżuri xierqa li kienu proposti lilha mill-Kummissjoni.
            
         
               (b)
            
            
               It-tieni nett, permezz tal-awtorizzazzjoni ta’ miżuri ta’ għajnuna sal-2013, il-Kunsill wettaq abbuż ta’ poter, billi pprova jinnewtralizza d-deċiżjoni li l-Latvja kellha l-libertà li żżomm dawn il-miżuri sal-aħħar tas-sena 2009, iżda mhux iktar tard minn hekk.
            
         
               (c)
            
            
               Imbagħad, skont it-tielet motiv, id-deċiżjoni kkontestata ġiet adottata bi ksur tal-prinċipju ta’ kooperazzjoni leali li japplika bejn l-Istati Membri kif ukoll bejn l-istituzzjonijiet. Permezz tad-deċiżjoni tiegħu, il-Kunsill ħeles lil-Latvja mill-obbligi tagħha li tikkoopera mal-Kummissjoni rigward miżuri xierqa aċċettati minn dan l-Istat Membru, fil-kuntest tal-kooperazzjoni stabbilita permezz tal-Artikolu 108(1) TFUE fir-rigward tal-għajnuna eżistenti għall-akkwist ta’ artijiet agrikoli.
            
         
               (d)
            
            
               Permezz tal-aħħar motiv tagħha, il-Kummissjoni tallega li l-Kunsill wettaq żball manifest ta’ evalwazzjoni sa fejn ikkunsidra li kienu jeżistu ċirkustanzi eċċezzjonali li jiġġustifikaw l-adozzjoni tal-miżura approvata.
            
         
      (1)  ĠU L 339, p. 34.